b'\n_START_ARTICLE_\nUniverzalni unitarizem\n_START_PARAGRAPH_\nUniverz\xc3\xa1lni unitar\xc3\xadzem je duhovna usmeritev, ki je nastala z zdru\xc5\xbeenjem, tudi organizacijskim, dveh svobodomiselnih religijskih usmeritev, univerzalizma in unitarizma. V ve\xc4\x8d de\xc5\xbeelah so ob\xc4\x8destva univerzalizma-unitarizma (UU) priznana kot verske skupnosti, v nekaterih pa ne. Kot verska usmeritev je UU usmerjena k svobodni teologiji, ki spodbuja prosto in odgovorno iskanje resnice in smisla. Unitaristi-univerzalisti se ne zdru\xc5\xbeujejo, da bi vsiljevali katerokoli verovanje ali doktrino ampak da bi spodbujali duhovno rast osebnosti. \xc4\x8ceprav izvira iz kr\xc5\xa1\xc4\x8danstva, zlasti reformiranega, UU priznava \xc5\xa1tevilne druga verska izro\xc4\x8dila, vklju\xc4\x8dno s poganskimi, ter humanizem in ateizem. Za UU je zna\xc4\x8dilen pluralizem in sinkretizem, ki sku\xc5\xa1a prese\xc4\x8di razlike med verstvi in kulturami. _NEWLINE_Neposredno UU izvira iz dveh duhovnih usmeritev: unitarizem in univerzalizem, ki sta se odcepila od glavnine reformiranih (protestantskih) cerkva zaradi domnevno hereti\xc4\x8dnih stali\xc5\xa1\xc4\x8d._NEWLINE_Uradno je dana\xc5\xa1nja zgradba UU cerkve oziroma gibanja nasledek zdru\xc5\xbeitve dveh ameri\xc5\xa1kih organizacij v letu 1961: Ameri\xc5\xa1kega Unitaristi\xc4\x8dnega zdru\xc5\xbeenja in Ameri\xc5\xa1ke univerzalisti\xc4\x8dne cerkve. Med osebe, ki so s svojimi deli porodila svobodno teologijo, \xc5\xa1tejejo zlasti Ralpha Waldo Emersona, ameri\xc5\xa1kega filozofa 19. stoletja, ki je pisal o svobodnem protestantizmu.  _NEWLINE_\xc4\x8clani UU zagovarjajo osebno svobodo in \xc4\x8dlovekove pravice, med drugim svobodo govora in prepri\xc4\x8danja, versko svobodo. Priznavajo tudi razli\xc4\x8dnost spolnih usmeritev in njihovo svobodno izra\xc5\xbeanje, vklju\xc4\x8dno z istospolnimi porokami._NEWLINE_Zadr\xc5\xbeki do priznanja UU kot verske skupnosti izvirajo med drugim iz nedolo\xc4\x8dnosti verovanja, ki se razpenja svobodomiselnega kr\xc5\xa1\xc4\x8danstva, budizma, d\xc5\xbeainizma, do poganstva in ateizma.'